Турция пак поиска от България да екстрадира гюленисти
Четвъртък, 27 Юли 2017, 23:43 НОВИНИ	ГЛАСЪТ НА ЖАБАТА
Турското министерство на правосъдието е поискало екстрадирането на 28 души от 16 държави, включително и България, обвинени в това, че са членове на мрежата от последователи на проповедника Фетхулах Гюлен. Това съобщават турски високопоставени съдебни източници, посочвайки, че в тази бройка влиза и самият Гюлен.
Според турските власти, той е основният организатор на опита за преврат в Турция от 15 юли. При избухналите тогава сблъсъци загинаха 248 души, а други 2200 бяха ранени. Без да споменават имената на издирваните, съдебните източници посочват пред Анадолската агенция, че правосъдното министерство е изпратило общо 31 молби за екстрадиране от миналия юли досега. Освен България, други страни, до които са подадени такива искания, са Мозамбик, Казахстан, Румъния, Белгия, Босна и Херцеговина, Бразилия, Мароко, Южна Африка, Холандия, Киргизстан, Полша и признатата само от Анкара Севернокипърска турска република, цитира БГНЕС.
Миналият септември Турция се обърна и към Германия, с молба да открие, арестува и екстрадира бившите прокурори Закария Йоз и Челал Кара, които напускат Турция през 2013 г. Предполага се, че двамата все още са на територията на Германия. Анкара се обърна и към Гърция с искане за връщането в страната на осем турски граждани, които бягат след преврата през юли. Турските власти вече са се обърнали и с официална молба и до САЩ във връзка с екстрадирането на самия Гюлен, който живее в Пенсилвания от 1999 г. Tweet